Uredba Komisije (EGS) št. 411/88

z dne 12. februarja 1988

o metodi in obrestni meri, ki se uporabljata za izračun stroškov financiranja intervencijskih ukrepov, ki obsegajo odkup, skladiščenje in prodajo

KOMISIJA EVROPSKIH SKUPNOSTI JE

ob upoštevanju Pogodbe o ustanovitvi Evropske gospodarske skupnosti,

ob upoštevanju Uredbe Sveta (EGS) št. 1883/78 z dne 2. avgusta 1978 o splošnih pravilih za financiranje intervencij s strani Evropskega kmetijskega usmerjevalnega in jamstvenega sklada, Jamstvenega oddelka [1], kakor je bila nazadnje spremenjena z Uredbo (EGS) št. 2095/87 [2], in zlasti člena 5 Uredbe,

ker so bili predpisi glede izračuna stroškov financiranja intervencijskih ukrepov, ki obsegajo odkup, skladiščenje in prodajo, ki so bili najprej določeni v Uredbi Komisije (EGS) št. 467/77 [3], kakor je bila nazadnje spremenjena z Uredbo (EGS) št. 331/87 [4], že večkrat spremenjeni od njihovega sprejetja; ker je težko uporabljati besedila zaradi njihovega velikega števila, zapletenosti in razpršenosti v različnih izdajah Uradnega lista Evropskih skupnosti ter zato ni jasnosti, ki bi morala biti bistvena lastnost vse zakonodaje; ker jih je zato treba prečistiti;

ker ima v skladu s členom 4(1) Uredbe (EGS) št. 1883/78 vsaka država članica račun za vsako proračunsko leto, ki izkazuje neto izgube, ki jih imajo zadevne intervencijske agencije;

ker ti računi vključujejo stroške financiranja, ki jih je treba izračunati po metodi in obrestni meri po postopku iz člena 13 Uredbe Sveta (EGS) št. 729/70 [5], kakor je bila nazadnje spremenjena z Uredbo (EGS) št. 3769/85 [6];

ker je treba stroške financiranja izračunati v skladu z metodo, ki upošteva obseg zalog, različne načine predstavitve blaga za intervencijo, amortizacijo uskladiščenega blaga od začetka proračunskega leta in tudi spremembe intervencijskih cen proizvodov med proračunskim letom; ker mora biti ta metoda enostavna za uporabo;

ker mora biti obrestna mera reprezentativna za obrestne mere, ki veljajo v Skupnosti;

ker za zagotovitev izvajanja proračuna Skupnosti pod primernimi pogoji Uredba (EGS) št. 1883/78 pooblašča Komisijo za določitev enotne obrestne mere, ki je nižja od reprezentativne za proračunska leta 1986, 1987 in 1988; ker proračunsko leto za to vrsto izdatkov vključuje izdatke za materialne operacije od 1. oktobra prejšnjega leta do 30. septembra; ker je bila v teh okoliščinah obrestna mera znižana na 7 %;

ker drugi odstavek člena 5 Uredbe (EGS) št. 1883/78 pooblašča Komisijo za določitev nižje enotne obrestne mere v državah članicah, ki imajo stroške obresti nižje od enotne obrestne mere, dosežene za izračun finančnih stroškov; ker je enotna obrestna mera določena na 7 % od 1. decembra 1985; ker sta v primerjavi s položajem v letu 1985 obrestni meri v dveh državah članicah padli pod enotno obrestno mero v letu 1986; ker je treba določiti posebno obrestno mero za uporabo v teh državah članicah;

ker člen 7 Uredbe Sveta (EGS) št. 1883/78 omogoča, da se pri zadevnih proizvodih, ki se zaradi skladiščenja amortizirajo, finančni učinek amortizacije evidentira in upošteva ob vstopu v intervencijo; ker se je s tem spremenila osnova za izračun stroškov financiranja, uporabljenih v določanju neto izgube intervencijskih agencij; ker je treba upoštevati ustrezno amortizacijo pri izračunu povprečne vrednosti na tono proizvoda;

ker se lahko v skladu s pravili skupne tržne ureditve ukrene vse potrebno, da intervencijska agencija odkupljene proizvode plača šele po določenem obdobju; ker bi bilo za upoštevanje obdobja plačila, če je tako določeno s pravili, treba prilagoditi metodo za izračun stroškov obresti;

ker je treba zmanjšati količine za izračun stroškov obresti, če intervencijska agencija plača odkupljene proizvode šele po določenem obdobju; ker se zgodi, da zaradi podaljšanja plačilnega roka in odkupa velikih količin v nekaterih sektorjih ob koncu proračunskega leta to zmanjšanje lahko pripelje do negativnega rezultata; ker je treba za upoštevanje tega učinka prilagoditi metodo izračuna;

ker lahko pravila o urejanju skupnih tržnih ureditev ali javnih razpisov Skupnosti za prodajo kmetijskih proizvodov v javnih intervencijah kupcu teh proizvodov dopustijo obdobje za odvzem iz skladišča, potem ko je plačilo izvršeno; ker je treba tako obdobje upoštevati do odvzema iz skladišča in spremeniti metodo izračuna stroškov obresti;

ker je Komisija glede na izjemno velike zaloge nekaterih kmetijskih proizvodov v intervencijskih skladiščih v nekaterih primerih predvidela obdobje, v katerem se plačilo lahko izvrši potem, ko je kupec odvzel proizvod iz skladišča; ker je zato kot izjemen ukrep primerno, da se za zadevne prodaje prilagodi metoda izračuna stroškov obresti, da se upošteva takšno plačilno obdobje;

ker so ukrepi, predvideni s to uredbo, v skladu z mnenjem Odbora EKUJS,

SPREJELA NASLEDNJO UREDBO:

Člen 1

1. Stroški obresti iz člena 1(1)(b) Uredbe Sveta (EGS) št. 3247/81 [7] se izračunajo po stopnji, določeni v členih 3 in 4(2) za povprečno vrednost na tono proizvoda, ki je bil predmet intervencije, in pomnoži s povprečno zalogo v zadevnem proračunskem letu.

2. Povprečna vrednost na tono proizvoda se izračuna z deljenjem vsote vrednosti uskladiščenih proizvodov na prvi dan proračunskega leta in vrednosti proizvodov, odkupljenih v tem letu, z vsoto količine uskladiščenih proizvodov na prvi dan proračunskega leta in količine proizvodov, odkupljenih v proračunskem letu.

3. Povprečna zaloga za proračunsko leto se izračuna s prištetjem skupne zaloge ob začetku vsakega meseca k skupni zalogi ob koncu vsakega meseca ter z deljenjem doseženega rezultata z dvakratnim številom mesecev v proračunskem letu.

Člen 2

1. Če je določen koeficient amortizacije za proizvod v skladu s členom 7 Uredbe (EGS) št. 1883/78, se vrednost proizvodov, odkupljenih med proračunskim letom, izračuna z množenjem odkupne cene s tem koeficientom.

Če se za proizvode določi znižanje vrednosti v skladu z drugim pododstavkom člena 8 Uredbe (EGS) št. 1883/78, se povprečna zaloga izračuna vsakokrat pred datumom uveljavitve znižanja vrednosti, ki se upošteva pri povprečni vrednosti.

2. Če je s pravili, ki urejajo skupne ureditve trga, določeno, da se sme plačilo za proizvod, ki ga odkupi intervencijska agencija, izvesti šele, ko poteče najmanj en mesec po datumu prejema pošiljke, se povprečna zaloga, izračunana v skladu z odstavkom 3, zniža za količino, ki je rezultat naslednjega izračuna:

Q x N

12

Q = količine, odkupljene med proračunskim letom,

N = število mesecev minimalnega plačilnega obdobja.

Za namen tega izračuna se kot plačilno obdobje šteje minimalno obdobje, navedeno v pravilih. Velja, da je en mesec sestavljen iz 30 dni. Kakršno koli obdobje meseca, daljše od 15 dni, se šteje za cel mesec; katerikoli del meseca, ki je enak ali krajši od 15 dni, se pri tem izračunu ne upošteva.

Če izračun povprečnih zalog ob koncu leta izkaže negativen rezultat, potem ko je bilo uveljavljeno znižanje v skladu s prvim pododstavkom, se ta znesek odšteje od povprečne zaloge, izračunane za naslednje proračunsko leto.

3. Če za prodajo proizvodov, ki jo opravljajo intervencijske agencije, pravila, ki urejajo skupne tržne ureditve, ali obvestila o razpisu kupcu teh proizvodov dovoljujejo obdobje za odvzem proizvodov po izvršenem plačilu in če to obdobje presega 30 dni, se stroški financiranja, izračunani v skladu s prejšnjim odstavkom, znižajo za znesek, ki ga da naslednji izračun:

V x J x i

365

V = znesek, ki ga plača kupec,

J = število dni med prejemom plačila in odvzemom proizvoda, manj 30,

i = obrestna mera, določena v členu 3.

4. Če intervencijska agencija prodaja kmetijske proizvode na osnovi posebnih pravil Skupnosti, kjer dejansko obdobje za plačilo po odvzemu iz skladišča teh proizvodov presega 30 dni, se stroški financiranja, izračunani v skladu s prejšnjim odstavkom, povečajo za znesek, ki sledi iz naslednjega izračuna:

M x D x i

365

M = znesek, ki ga plača kupec,

D = število dni med odvzemom proizvoda in prejemom plačila, manj 30,

i = obrestna mera, določena v členu 3.

Člen 3

Obrestna mera, navedena v členu 5 Uredbe (EGS) št. 1883/78, je 7 %.

Člen 4

1. Če so stroški obrestne mere posamezne države članice najmanj 6 mesecev nižje od enotne obrestne mere, določene za Skupnost, se za navedeno državo članico določi posebna obrestna mera.

2. Za obdobje od 1. decembra 1986 dalje velja posebna obrestna mera:

- 6 % za Nemčijo,

- 6 % za Nizozemsko.

Člen 5

Uredba (EGS) št. 467/77 se razveljavi.

Člen 6

Ta uredba začne veljati tretji dan po objavi v Uradnem listu Evropskih skupnosti.

Ta uredba je v celoti zavezujoča in se neposredno uporablja v vseh državah članicah.

V Bruslju, 12. februarja 1988

Za Komisijo

Frans Andriessen

Podpredsednik

[1] UL L 216, 5.8.1978, str. 1.

[2] UL L 196, 17.7.1987.

[3] UL L 62, 8.3.1977, str. 9

.

[4] UL L 32, 3.2.1987, str. 10.

[5] UL L 94, 28.4.1970, str. 13.

[6] UL L 362, 31.12.1985, str. 17.

[7] UL L 327, 14.11.1981, str. 1.